86/200/ETY: Komission päätös, tehty 12 päivänä toukokuuta 1986, maataloustiedotuksen neuvoa-antavan komitean perustamisesta



Virallinen lehti nro L 149 , 03/06/1986 s. 0046 - 0047

Suomenk. erityispainos Alue 3 Nide 21 s. 0070

Ruotsink. erityispainos Alue 3 Nide 21 s. 0070



KOMISSION PÄÄTÖS, tehty 12 päivänä toukokuuta 1986, maataloustiedotuksen neuvoa-antavan komitean perustamisesta (86/200/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että maatalousneuvontaa koskevien pyrkimysten yhteensovittaminen, josta määrätään perustamissopimuksen 41 artiklassa, voidaan toteuttaa tehokkaimmin varmistamalla komission ja jäsenvaltioiden alan asiantuntijoiden välinen yhteistyö asiantuntijakomiteassa, ja tätä varten olisi perustettava maataloustiedotuksen neuvoa-antava komitea, jossa ovat edustettuina jäsenvaltioiden maatalouden neuvontapalvelut, ON PÄÄTTÄNYT SEURAAVAA: 1 artikla Perustetaan komission yhteyteen maataloustiedotuksen neuvoa-antava komitea, jäljempänä "komitea". 2 artikla 1. Komitea muodostuu jäsenvaltioiden maatalouden neuvontapalvelujen johtajista, joita jokaista avustaa maatalouden neuvonta-alan asiantuntija. 2. Kukin maatalouden neuvontapalvelun johtaja voi harkintansa mukaan milloin tahansa ja mihin tahansa kokoukseen valtuuttaa sijaisekseen neuvontapalvelun jäsenen, joka on kyseisessä kokouksessa käsiteltävän alan asiantuntija. 3 artikla Komitean kokousten puheenjohtajana toimii komission edustaja. Komissio huolehtii myös komitean sihteeristön tehtävistä. 4 artikla Komissio voi kuulla komiteaa tehokkaimmista keinoista: a) yhteisön maataloustutkimushankkeita koskevan inventaarin (AGREP) ja FAO/ETY -maataloustietokannan (EUR-AGRIS) toimivuuden parantamiseksi; b) maatalouden ja maatilojen ongelmia, joiden ratkaisut vaikuttavat merkittävästi yhteisen maatalouspolitiikan kehitykseen, koskevien tietojen toimittamiseksi komissiolle yhteistoiminnassa pysyvän maataloustutkimuskomitean kanssa; c) yhteisten tutkimusohjelmien kaikkien kiinnostavien tulosten toimittamiseksi ymmärrettävässä muodossa maatalouden neuvontapalveluille ja tuottajille; d) tarvittaessa rakennepoliittisten toimenpiteiden sisällön, soveltamismenettelyjen ja tehokkuuden parantamiseksi kaikilla aloilla tai kaikilla yhteisön alueilla; e) kaikkien yhteisen maatalouspolitiikan keskeisiä aiheita koskevien kiinnostavien tietojen toimittamiseksi maatalousalalla työskenteleville henkilöille koko yhteisön alueella. 5 artikla 1. Komitean jäsenten toimikausi on kolme vuotta; heidät voidaan nimittää uudeksi toimikaudeksi. 2. Kolmen vuoden toimikauden päätyttyä komitean jäsenet pysyvät toimissaan, kunnes heidän seuraajansa nimitetään tai heidän toimikautensa uusitaan. 3. Jäsenen toimikausi päättyy ennen kuin kolme vuotta on kulunut, jos jäsen eroaa tehtävästään tai kuolee. Toimikausi voidaan myös päättää, jos jäsenen edustama neuvontapalvelu pyytää hänen korvaamistaan. Kussakin tapauksessa kyseinen neuvontapalvelu nimeää komissiota kuultuaan toisen henkilön tämän jäsenen tilalle toimikauden loppuajaksi. 4. Jäsenille ei suoriteta palkkiota tehtävistä. 5. Komissio julkaisee luettelon komitean jäsenistä tiedoksi Euroopan yhteisöjen virallisessa lehdessä. 6 artikla Komitea voi perustaa työryhmiä tehtäviensä helpottamiseksi. Komissio kutsuu komitean koolle tarvittaessa. Komission asianomaisten yksiköiden edustajat osallistuvat komitean ja sen työryhmien kokouksiin. 7 artikla 1. Äänestäminen ei ole käytössä komitean käsittelemissä asioissa. 2. Pyytäessään komitean lausuntoa komissio voi asettaa määräajan, jonka kuluessa lausunto on annettava. 3. Komiteassa edustettuina olevien neuvontapalvelujen esittämät kannat kirjataan komissiolle toimitettavaan kertomukseen. 4. Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen. 8 artikla Rajoittamatta perustamissopimuksen 214 artiklan määräysten soveltamista, komitean jäsenet eivät saa ilmaista komitean toimintaan liittyviä tietoja, jotka ovat tulleet heidän tietoonsa, jos komissio ilmoittaa näille, että pyydetty lausunto on luottamuksellinen. Tässä tapauksessa ainoastaan komitean jäsenet ja asianomaiset komission yksiköiden edustajat osallistuvat kokouksiin. 9 artikla Tämä päätös tulee voimaan 12 päivänä toukokuuta 1986. Tehty Brysselissä 12 päivänä toukokuuta 1986. Komission puolesta Frans ANDRIESSEN Varapuheenjohtaja